Andrej Kramarić, foto:PIXSELL

Dogovoreni su svi detalji u trokutu igrač - Rijeka - Leicester City. Najbolji strijelac HNL-a trenutno je na liječničkom pregledu, a potpis ugovora očekuje se tijekom dana

Do službenih informacija iz Londona gotovo je nemoguće doći. Neslužbeno, transfer Andreja Kramarića primakao se samome kraju, dogovoreni su svi detalji u trokutu igrač - Rijeka - Leicester City. Najbolji strijelac HNL-a trenutno je na liječničkom pregledu, a potpis ugovora očekuje se tijekom dana pa bi se Kramarić već večeras trebao priključiti treninzima trenutno posljednje plasirane momčadi engleske Premier lige.



Kraju će se tako, ne dođe li do naglih obrata, privesti transfer koji će Bijelima donijeti 10 milijuna Eura, a cijela će sapunica biti zaključena na način kakav igrač Kramarićeva kalibra i zaslužuje.



Pomalo u sjeni Kramarićeva odlaska prošao je neostvareni transfer Marina Leovca u ukrajinski Dnjipro. Zbog, kako navode Ukrajinci, nemogućnosti Leovčeva nastupa u europskim utakmicama, odlučili su se do ljeta posuditi drugog igrača kako bi popunili poziciju upražnjenu odlaskom Ivana Strinića u Napoli. Dovođenje riječkog braniča u redove trenutno trećeplasirane momčadi ukrajinske Premier lige aktualizirat će se tako ponovno u ljetnom prijelaznom roku.